FI Euroopan unionin virallinen lehti CE 70/249

(2004/C 70 E/269)

KIRJALLINEN KYSYMYS E-3271/03

esittäjä(t): Marianne Thyssen (PPE-DE) komissiolle

(5. marraskuuta 2003)

Aihe: Lasten tuttipulloissa oleva syöpää aiheuttava aine bisfenol A

Antwerpenissa (Belgiassa) pidettiin viime vuoden syyskuun 26. päivänä kansainvälinen kongressi, jossa käsiteltiin hedelmällisyyttä. Yhdysvaltalainen hormoneihin erikoistunut tutkija Frederick vom Saal ilmoitti tutkimustuloksensa muun muassa tuttipulloissa käytettävän kemiallisen aineen bisfenol A terveysvaikutuksista.

Tutkimuksen mukaan bisfenol A olisi oletettua vaarallisempi aine. Se voi mahdollisesti pitkällä aikavälillä aiheuttaa vakavia terveysongelmia, kuten eturauhasen syöpää, miehen lisääntymiskyvyn ongelmia ja henkisiä terveysongelmia, kuten Parkinsonin tautia ja hyperaktiivisuutta. Myös rintasyöpä ja naisten puberteetin aikaistuminen voivat olla tästä muun muassa tuttipulloissa esiintyvästä aineesta aiheutuvia seurauksia.

Onko komissio tietoinen, että bisfenol A aiheuttaa mahdollisesti vaarallisia vaikutuksia? Jos tieteellinen tutkimus osoittaa, että aine on vaarallinen, eikö komissio katso, että olisi päätettävä mahdollisimman pian siitä, että tuottajat eivät voi käyttää tätä ainetta tuotteidensa valmistamiseksi? Eikö komissio katso, että sen pitäisi tässä tapauksessa ilmoittaa asiasta suurelle yleisölle?

David Byrnen komission puolesta antama vastaus

(1. päivänä joulukuuta 2003)

Komissio on tietoinen bisfenol A:n toksikologisista ominaisuuksista. Vuonna 1986 elintarvikealan tiedekomitea (SCF) arvioi aineen komission pyynnöstä. Tuolloin SCF määritti aineen siedettäväksi päiväannokseksi 0,05 mg painokiloa kohti. Lausunnon nojalla komission direktiivissä 90/128/ETY elintarvikkeiden kanssa kosketuksiin joutuvista muovisista tarvikkeista (1) aineelle määritettiin erityiseksi siirtymän raja-arvoksi 3 mg ruokakiloa kohti. Heti kun komission tietoon tuli uusia ainetta koskevia tutkimuksia — muun muassa kysymyksessä mainitun amerikkalaistutkija Frederick vom Saalin tutkimukset — komissio pyysi SCF:ää arvioimaan lausuntonsa uudelleen. SCF totesi 17 päivänä huhtikuuta 2002 päivätyssä lausunnossaan, että siedettävä päiväannos on alennettava 0,01 milligrammaan painokiloa kohti ja että teollisuudelta olisi saatava lisätietoja aineesta. Koska uusia tutkimuksia on käynnissä, SCF suositteli, että siedettävä päiväannos on tarkistettava uudelleen, kun uusia tietoja on käytettävissä. SCF totesi myös, että arviot kuluttajien altistumisesta aineelle ovat merkittävästi siedettävää päiväannosta pienempiä (0,48—1,6 mikrogrammaa painokiloa kohti päivässä). Komissio aikoo pyytää Euroopan elintarvike-turvallisuusviranomaista (EFSA) arvioimaan aineen uudelleen, kun uusia tietoja on käytettävissä.

Komission mielestä bisfenol A:n käyttöä ei tarvitse kieltää, koska SCF on määrittänyt aineelle siedettävän päiväannoksen. Komissio ehdottaa kuitenkin SCF:n huhtikuussa 2002 antaman lausunnon nojalla, että direktiiviä 2002/72/EY (2) elintarvikkeiden kanssa kosketukseen joutuvista muovisista tarvikkeista muutetaan siten, että aineen siirtymän raja-arvo alennetaan 0,6 milligrammaan ruokakiloa kohti. Ehdotetusta muutoksesta pyydetään lausuntoa elintarvikeketjua ja eläinten terveyttä käsittelevältä pysyvältä komitealta (SCOFCAH) joulukuussa 2003. Jos komitea kannattaa ehdotusta, uusi direktiivi annettaneen vuoden 2004 alussa.

Komissio varmistaa, että kaikki elintarviketurvallisuuteen liittyvä tieto on yleisesti saatavilla kuluttajapolitiikan ja kuluttajien terveyden suojelun pääosaston sivustoilla. Lisäksi on perustettu erillinen elintarvikkeiden kanssa kosketuksiin joutuvia materiaaleja koskeva sivusto: (http://europa.eu.int/comm/food/fs/sfp/food_contact/index_en.html). Sivuston kautta löytyvät kaikki elintarvikekäyttöön tarkoitettujen muovien valmistuksessa käytettyjä aineita koskevat tieteelliset lausunnot.

Bisfenol A on yksi niistä aineista, joiden vaikutuksia villieläimiin, kotieläimiin ja ihmisiin on tutkittu lukuisissa komission rahoittamissa juuri päättyneissä (4. puiteohjelma) tai meneillään olevissa (5. puiteohjelma) tutkimusprojekteissa. Jälkimmäisiin sisältyy tutkimuksia altistumisesta varhaisella iällä sekä pitkän aikavälin vaikutuksista. Riskinarviointitiedot saatetaan sääntelyviranomaisten saataville lähitulevaisuudessa. Lisätietoja näistä projekteista löytyy osoitteesta http://europa.eu.int/comm/research/endocrine/indexen.html.

(1) Komission direktiivi 90/128/ETY, annettu 23 päivänä helmikuuta 1990, elintarvikkeiden kanssa kosketuksiin joutuvista muovisista tarvikkeista, EYVL L 75, 21.3.1990, korjattu EYVL L 349, 13.12.1990.

(2) Komission direktiivi 2002/72/EY, annettu 6 päivänä elokuuta 2002, elintarvikkeiden kanssa kosketukseen joutuvista muovisista tarvikkeista, EYVL L 220, 15.8.2002, oikaistu EUVL L 39, 13.2.2003.